P. VERGILI MARONIS AENEIDOS LIBER TERTIVS

Postquam res Asiae Priamique evertere gentem  
immeritam visum superis, ceciditque superbum  
Ilium et omnis humo fumat Neptunia Troia,  
diversa exsilia et desertas quaerere terras  
auguriis agimur divum, classemque sub ipsa               5  
Antandro et Phrygiae molimur montibus Idae,  
incerti quo fata ferant, ubi sistere detur,  
contrahimusque viros. vix prima inceperat aestas  
et pater Anchises dare fatis vela iubebat,  
litora cum patriae lacrimans portusque relinquo               10  
et campos ubi Troia fuit. feror exsul in altum  
cum sociis natoque penatibus et magnis dis.

Terra procul vastis colitur Mauortia campis  
(Thraces arant) acri quondam regnata Lycurgo,  
hospitium antiquum Troiae sociique penates               15  
dum fortuna fuit. feror huc et litore curvo  
moenia prima loco fatis ingressus iniquis  
Aeneadasque meo nomen de nomine fingo.  
sacra Dionaeae matri divisque ferebam  
auspicibus coeptorum operum, superoque nitentem               20  
caelicolum regi mactabam in litore taurum.  
forte fuit iuxta tumulus, quo cornea summo  
virgulta et densis hastilibus horrida myrtus.  
accessi viridemque ab humo convellere silvam  
conatus, ramis tegerem ut frondentibus aras,                25  
horrendum et dictu video mirabile monstrum.  
nam quae prima solo ruptis radicibus arbos  
vellitur, huic atro liquuntur sanguine guttae  
et terram tabo maculant. mihi frigidus horror  
membra quatit gelidusque coit formidine sanguis.               30  
rursus et alterius lentum convellere vimen  
insequor et causas penitus temptare latentis;  
ater et alterius sequitur de cortice sanguis.  
multa movens animo Nymphas venerabar agrestis  
Gradivumque patrem, Geticis qui praesidet arvis,               35  
rite secundarent visus omenque levarent.  
tertia sed postquam maiore hastilia nisu  
adgredior genibusque adversae obluctor harenae,  
(eloquar an sileam?) gemitus lacrimabilis imo  
auditur tumulo et vox reddita fertur ad auris:               40  
'quid miserum, Aenea, laceras? iam parce sepulto,  
parce pias scelerare manus. non me tibi Troia  
externum tulit aut cruor hic de stipite manat.  
heu fuge crudelis terras, fuge litus auarum:  
nam Polydorus ego. hic confixum ferrea texit               45  
telorum seges et iaculis increvit acutis.'  
tum vero ancipiti mentem formidine pressus  
obstipui steteruntque comae et vox faucibus haesit.

Hunc Polydorum auri quondam cum pondere magno  
infelix Priamus furtim mandarat alendum               50  
Threicio regi, cum iam diffideret armis  
Dardaniae cingique urbem obsidione videret.  
ille, ut opes fractae Teucrum et Fortuna recessit,  
res Agamemnonias victriciaque arma secutus  
fas omne abrumpit: Polydorum obtruncat, et auro               55  
ui potitur. quid non mortalia pectora cogis,  
auri sacra fames! postquam pavor ossa reliquit,  
delectos populi ad proceres primumque parentem  
monstra deum refero, et quae sit sententia posco.  
omnibus idem animus, scelerata excedere terra,               60  
linqui pollutum hospitium et dare classibus Austros.  
ergo instauramus Polydoro funus, et ingens  
aggeritur tumulo tellus; stant Manibus arae  
caeruleis maestae vittis atraque cupresso,  
et circum Iliades crinem de more solutae;               65  
inferimus tepido spumantia cymbia lacte  
sanguinis et sacri pateras, animamque sepulcro  
condimus et magna supremum voce ciemus.

Inde ubi prima fides pelago, placataque venti  
dant maria et lenis crepitans vocat Auster in altum,               70  
deducunt socii navis et litora complent;  
provehimur portu terraeque urbesque recedunt.  
sacra mari colitur medio gratissima tellus  
Nereidum matri et Neptuno Aegaeo,  
quam pius Arquitenens oras et litora circum               75  
errantem Mycono e celsa Gyaroque revinxit,  
immotamque coli dedit et contemnere ventos.  
huc feror, haec fessos tuto placidissima portu  
accipit; egressi veneramur Apollinis urbem.  
rex Anius, rex idem hominum Phoebique sacerdos,               80  
vittis et sacra redimitus tempora lauro  
occurrit; veterem Anchisen agnovit amicum.  
iungimus hospitio dextras et tecta subimus.

Templa dei saxo venerabar structa vetusto:  
'da propriam, Thymbraee, domum; da moenia fessis               85  
et genus et mansuram urbem; serva altera Troiae  
Pergama, reliquias Danaum atque immitis Achilli.  
quem sequimur? quoue ire iubes? ubi ponere sedes?  
da, pater, augurium atque animis inlabere nostris.'  
vix ea fatus eram: tremere omnia visa repente,               90  
liminaque laurusque dei, totusque moveri  
mons circum et mugire adytis cortina reclusis.  
summissi petimus terram et vox fertur ad auris:  
'Dardanidae duri, quae vos a stirpe parentum  
prima tulit tellus, eadem vos ubere laeto               95  
accipiet reduces. antiquam exquirite matrem.  
hic domus Aeneae cunctis dominabitur oris  
et nati natorum et qui nascentur ab illis.'  
haec Phoebus; mixtoque ingens exorta tumultu  
laetitia, et cuncti quae sint ea moenia quaerunt,               100  
quo Phoebus vocet errantis iubeatque reverti.  
tum genitor veterum volvens monimenta virorum  
'audite, o proceres,' ait 'et spes discite vestras.  
Creta Iovis magni medio iacet insula ponto,  
mons Idaeus ubi et gentis cunabula nostrae.               105  
centum urbes habitant magnas, uberrima regna,  
maximus unde pater, si rite audita recordor,  
Teucrus Rhoeteas primum est advectus in oras,  
optavitque locum regno. nondum Ilium et arces  
Pergameae steterant; habitabant vallibus imis.               110  
hinc mater cultrix Cybeli Corybantiaque aera  
Idaeumque nemus, hinc fida silentia sacris,  
et iuncti currum dominae subiere leones.  
ergo agite et divum ducunt qua iussa sequamur:  
placemus ventos et Cnosia regna petamus.               115  
nec longo distant cursu: modo Iuppiter adsit,  
tertia lux classem Cretaeis sistet in oris.'  
sic fatus meritos aris mactavit honores,  
taurum Neptuno, taurum tibi, pulcher Apollo,  
nigram Hiemi pecudem, Zephyris felicibus albam.               120

Fama volat pulsum regnis cessisse paternis  
Idomenea ducem, desertaque litora Cretae,  
hoste vacare domum sedesque astare relictas.  
linquimus Ortygiae portus pelagoque volamus  
bacchatamque iugis Naxon viridemque Donusam,               125  
Olearon niveamque Paron sparsasque per aequor  
Cycladas, et crebris legimus freta concita terris.  
nauticus exoritur vario certamine clamor:  
hortantur socii Cretam proavosque petamus.  
prosequitur surgens a puppi ventus euntis,               130  
et tandem antiquis Curetum adlabimur oris.  
ergo avidus muros optatae molior urbis  
Pergameamque voco, et laetam cognomine gentem  
hortor amare focos arcemque attollere tectis.

Iamque fere sicco subductae litore puppes,               135  
conubiis arvisque novis operata iuventus,  
iura domosque dabam, subito cum tabida membris  
corrupto caeli tractu miserandaque venit  
arboribusque satisque lues et letifer annus.  
linquebant dulcis animas aut aegra trahebant               140  
corpora; tum sterilis exurere Sirius agros,  
arebant herbae et victum seges aegra negabat.  
rursus ad oraclum Ortygiae Phoebumque remenso  
hortatur pater ire mari veniamque precari,  
quam fessis finem rebus ferat, unde laborum               145  
temptare auxilium iubeat, quo vertere cursus.

Nox erat et terris animalia somnus habebat:  
effigies sacrae divum Phrygiique penates,  
quos mecum a Troia mediisque ex ignibus urbis  
extuleram, visi ante oculos astare iacentis               150  
in somnis multo manifesti lumine, qua se  
plena per insertas fundebat luna fenestras;  
tum sic adfari et curas his demere dictis:  
'quod tibi delato Ortygiam dicturus Apollo est,  
hic canit et tua nos en ultro ad limina mittit.               155  
nos te Dardania incensa tuaque arma secuti,  
nos tumidum sub te permensi classibus aequor,  
idem venturos tollemus in astra nepotes  
imperiumque urbi dabimus. tu moenia magnis  
magna para longumque fugae ne linque laborem.               160  
mutandae sedes. non haec tibi litora suasit  
Delius aut Cretae iussit considere Apollo.  
est locus, Hesperiam Grai cognomine dicunt,  
terra antiqua, potens armis atque ubere glaebae;  
Oenotri coluere viri; nunc fama minores               165  
Italiam dixisse ducis de nomine gentem.  
hae nobis propriae sedes, hinc Dardanus ortus  
Iasiusque pater, genus a quo principe nostrum.  
surge age et haec laetus longaeuo dicta parenti  
haud dubitanda refer: Corythum terrasque requirat               170  
Ausonias; Dictaea negat tibi Iuppiter arva.'  
talibus attonitus visis et voce deorum  
(nec sopor illud erat, sed coram agnoscere vultus  
velatasque comas praesentiaque ora videbar;  
tum gelidus toto manabat corpore sudor)               175  
corripio e stratis corpus tendoque supinas  
ad caelum cum voce manus et munera libo  
intemerata focis. perfecto laetus honore  
Anchisen facio certum remque ordine pando.  
agnovit prolem ambiguam geminosque parentis,               180  
seque novo veterum deceptum errore locorum.  
tum memorat: 'nate, Iliacis exercite fatis,  
sola mihi talis casus Cassandra canebat.  
nunc repeto haec generi portendere debita nostro  
et saepe Hesperiam, saepe Itala regna vocare.               185  
sed quis ad Hesperiae venturos litora Teucros  
crederet? aut quem tum vates Cassandra moveret?  
cedamus Phoebo et moniti meliora sequamur.'  
sic ait, et cuncti dicto paremus ovantes.  
hanc quoque deserimus sedem paucisque relictis               190  
vela damus vastumque cava trabe currimus aequor.

Postquam altum tenuere rates nec iam amplius ullae  
apparent terrae, caelum undique et undique pontus,  
tum mihi caeruleus supra caput astitit imber  
noctem hiememque ferens, et inhorruit unda tenebris.               195  
continuo venti volvunt mare magnaque surgunt  
aequora, dispersi iactamur gurgite vasto;  
involvere diem nimbi et nox umida caelum  
abstulit, ingeminant abruptis nubibus ignes,  
excutimur cursu et caecis erramus in undis.               200  
ipse diem noctemque negat discernere caelo  
nec meminisse viae media Palinurus in unda.  
tris adeo incertos caeca caligine soles  
erramus pelago, totidem sine sidere noctes.  
quarto terra die primum se attollere tandem               205  
visa, aperire procul montis ac volvere fumum.  
vela cadunt, remis insurgimus; haud mora, nautae  
adnixi torquent spumas et caerula verrunt.  
servatum ex undis Strophadum me litora primum  
excipiunt. Strophades Graio stant nomine dictae               210  
insulae Ionio in magno, quas dira Celaeno  
Harpyiaeque colunt aliae, Phineia postquam  
clausa domus mensasque metu liquere priores.  
tristius haud illis monstrum, nec saevior ulla  
pestis et ira deum Stygiis sese extulit undis.               215  
virginei volucrum vultus, foedissima ventris  
proluvies uncaeque manus et pallida semper  
ora fame.  
huc ubi delati portus intravimus, ecce  
laeta boum passim campis armenta videmus               220  
caprigenumque pecus nullo custode per herbas.  
inruimus ferro et divos ipsumque vocamus  
in partem praedamque Iovem; tum litore curvo  
exstruimusque toros dapibusque epulamur opimis.  
at subitae horrifico lapsu de montibus adsunt               225  
Harpyiae et magnis quatiunt clangoribus alas,  
diripiuntque dapes contactuque omnia foedant  
immundo; tum vox taetrum dira inter odorem.  
rursum in secessu longo sub rupe cavata  
[arboribus clausam circum atque horrentibus umbris]               230  
instruimus mensas arisque reponimus ignem;  
rursum ex diverso caeli caecisque latebris  
turba sonans praedam pedibus circumvolat uncis,  
polluit ore dapes. sociis tunc arma capessant  
edico, et dira bellum cum gente gerendum.               235  
haud secus ac iussi faciunt tectosque per herbam  
disponunt ensis et scuta latentia condunt.  
ergo ubi delapsae sonitum per curva dedere  
litora, dat signum specula Misenus ab alta  
aere cavo. invadunt socii et nova proelia temptant,               240  
obscenas pelagi ferro foedare volucris.  
sed neque vim plumis ullam nec vulnera tergo  
accipiunt, celerique fuga sub sidera lapsae  
semesam praedam et vestigia foeda relinquunt.  
una in praecelsa consedit rupe Celaeno,               245  
infelix vates, rumpitque hanc pectore vocem;  
'bellum etiam pro caede boum stratisque iuvencis,  
Laomedontiadae, bellumne inferre paratis  
et patrio Harpyias insontis pellere regno?  
accipite ergo animis atque haec mea figite dicta,               250  
quae Phoebo pater omnipotens, mihi Phoebus Apollo  
praedixit, vobis Furiarum ego maxima pando.  
Italiam cursu petitis ventisque vocatis:  
ibitis Italiam portusque intrare licebit.  
sed non ante datam cingetis moenibus urbem               255  
quam vos dira fames nostraeque iniuria caedis  
ambesas subigat malis absumere mensas.'  
dixit, et in silvam pennis ablata refugit.  
at sociis subita gelidus formidine sanguis  
deriguit: cecidere animi, nec iam amplius armis,               260  
sed votis precibusque iubent exposcere pacem,  
sive deae seu sint dirae obscenaeque volucres.  
et pater Anchises passis de litore palmis  
numina magna vocat meritosque indicit honores:  
'di, prohibete minas; di, talem avertite casum               265  
et placidi servate pios.' tum litore funem  
deripere excussosque iubet laxare rudentis.  
tendunt vela Noti: fugimus spumantibus undis  
qua cursum ventusque gubernatorque vocabat.  
iam medio apparet fluctu nemorosa Zacynthos               270  
Dulichiumque Sameque et Neritos ardua saxis.  
effugimus scopulos Ithacae, Laertia regna,  
et terram altricem saevi exsecramur Ulixi.  
mox et Leucatae nimbosa cacumina montis  
et formidatus nautis aperitur Apollo.               275  
hunc petimus fessi et parvae succedimus urbi;  
ancora de prora iacitur, stant litore puppes.

Ergo insperata tandem tellure potiti  
lustramurque Iovi votisque incendimus aras,  
Actiaque Iliacis celebramus litora ludis.               280  
exercent patrias oleo labente palaestras  
nudati socii: iuvat evasisse tot urbes  
Argolicas mediosque fugam tenuisse per hostis.  
interea magnum sol circumvolvitur annum  
et glacialis hiems Aquilonibus asperat undas.               285  
aere cavo clipeum, magni gestamen Abantis,  
postibus adversis figo et rem carmine signo:  
Aeneas haec de Danais victoribus arma;  
linquere tum portus iubeo et considere transtris.  
certatim socii feriunt mare et aequora verrunt:               290  
protinus aerias Phaeacum abscondimus arces  
litoraque Epiri legimus portuque subimus  
Chaonio et celsam Buthroti accedimus urbem.

Hic incredibilis rerum fama occupat auris,  
Priamiden Helenum Graias regnare per urbis               295  
coniugio Aeacidae Pyrrhi sceptrisque potitum,  
et patrio Andromachen iterum cessisse marito.  
obstipui, miroque incensum pectus amore  
compellare virum et casus cognoscere tantos.  
progredior portu classis et litora linquens,               300  
sollemnis cum forte dapes et tristia dona  
ante urbem in luco falsi Simoentis ad undam  
libabat cineri Andromache manisque vocabat  
Hectoreum ad tumulum, viridi quem caespite inanem  
et geminas, causam lacrimis, sacraverat aras.               305  
ut me conspexit venientem et Troia circum  
arma amens vidit, magnis exterrita monstris  
deriguit visu in medio, calor ossa reliquit,  
labitur, et longo vix tandem tempore fatur:  
'verane te facies, verus mihi nuntius adfers,               310  
nate dea? vivisne? aut, si lux alma recessit,  
Hector ubi est?' dixit, lacrimasque effudit et omnem  
implevit clamore locum. vix pauca furenti  
subicio et raris turbatus vocibus hisco:  
'vivo equidem vitamque extrema per omnia duco;               315  
ne dubita, nam vera vides.  
heu! quis te casus deiectam coniuge tanto  
excipit, aut quae digna satis fortuna revisit,  
Hectoris Andromache? Pyrrhin conubia servas?'  
deiecit vultum et demissa voce locuta est:               320  
'o felix una ante alias Priameia virgo,  
hostilem ad tumulum Troiae sub moenibus altis  
iussa mori, quae sortitus non pertulit ullos  
nec victoris heri tetigit captiva cubile!  
nos patria incensa diversa per aequora vectae               325  
stirpis Achilleae fastus iuvenemque superbum  
servitio enixae tulimus; qui deinde secutus  
Ledaeam Hermionen Lacedaemoniosque hymenaeos  
me famulo famulamque Heleno transmisit habendam.  
ast illum ereptae magno flammatus amore               330  
coniugis et scelerum furiis agitatus Orestes  
excipit incautum patriasque obtruncat ad aras.  
morte Neoptolemi regnorum reddita cessit  
pars Heleno, qui Chaonios cognomine campos  
Chaoniamque omnem Troiano a Chaone dixit,               335  
Pergamaque Iliacamque iugis hanc addidit arcem.  
sed tibi qui cursum venti, quae fata dedere?  
aut quisnam ignarum nostris deus appulit oris?  
quid puer Ascanius? superatne et vescitur aura?  
quem tibi iam Troia—                                                  340  
ecqua tamen puero est amissae cura parentis?  
ecquid in antiquam virtutem animosque virilis  
et pater Aeneas et avunculus excitat Hector?'  
talia fundebat lacrimans longosque ciebat  
incassum fletus, cum sese a moenibus heros               345  
Priamides multis Helenus comitantibus adfert,  
agnoscitque suos laetusque ad limina ducit,  
et multum lacrimas verba inter singula fundit.  
procedo et parvam Troiam simulataque magnis  
Pergama et arentem Xanthi cognomine rivum               350  
agnosco, Scaeaeque amplector limina portae;  
nec non et Teucri socia simul urbe fruuntur.  
illos porticibus rex accipiebat in amplis:  
aulai medio libabant pocula Bacchi  
impositis auro dapibus, paterasque tenebant.               355

Iamque dies alterque dies processit, et aurae  
vela vocant tumidoque inflatur carbasus Austro:  
his vatem adgredior dictis ac talia quaeso:  
'Troiugena, interpres divum, qui numina Phoebi,  
qui tripodas Clarii et laurus, qui sidera sentis               360  
et volucrum linguas et praepetis omina pennae,  
fare age (namque omnis cursum mihi prospera dixit  
religio, et cuncti suaserunt numine divi  
Italiam petere et terras temptare repostas;  
sola novum dictuque nefas Harpyia Celaeno               365  
prodigium canit et tristis denuntiat iras  
obscenamque famem), quae prima pericula vito?  
quidve sequens tantos possim superare labores?'  
hic Helenus caesis primum de more iuvencis  
exorat pacem divum vittasque resolvit               370  
sacrati capitis, meque ad tua limina, Phoebe,  
ipse manu multo suspensum numine ducit,  
atque haec deinde canit divino ex ore sacerdos:

'Nate dea (nam te maioribus ire per altum  
auspiciis manifesta fides; sic fata deum rex               375  
sortitur voluitque vices, is vertitur ordo),  
pauca tibi e multis, quo tutior hospita lustres  
aequora et Ausonio possis considere portu,  
expediam dictis; prohibent nam cetera Parcae  
scire Helenum farique vetat Saturnia Iuno.                380  
principio Italiam, quam tu iam rere propinquam  
vicinosque, ignare, paras invadere portus,  
longa procul longis via dividit invia terris.  
ante et Trinacria lentandus remus in unda  
et salis Ausonii lustrandum navibus aequor               385  
infernique lacus Aeaeaeque insula Circae,  
quam tuta possis urbem componere terra.  
signa tibi dicam, tu condita mente teneto:  
cum tibi sollicito secreti ad fluminis undam  
litoreis ingens inventa sub ilicibus sus               390  
triginta capitum fetus enixa iacebit,  
alba solo recubans, albi circum ubera nati,  
is locus urbis erit, requies ea certa laborum.  
nec tu mensarum morsus horresce futuros:  
fata viam invenient aderitque vocatus Apollo.               395  
has autem terras Italique hanc litoris oram,  
proxima quae nostri perfunditur aequoris aestu,  
effuge; cuncta malis habitantur moenia Grais.  
hic et Narycii posuerunt moenia Locri,  
et Sallentinos obsedit milite campos               400  
Lyctius Idomeneus; hic illa ducis Meliboei  
parva Philoctetae subnixa Petelia muro.  
quin ubi transmissae steterint trans aequora classes  
et positis aris iam vota in litore solves,  
purpureo velare comas adopertus amictu,               405  
ne qua inter sanctos ignis in honore deorum  
hostilis facies occurrat et omina turbet.  
hunc socii morem sacrorum, hunc ipse teneto;  
hac casti maneant in religione nepotes.  
ast ubi digressum Siculae te admoverit orae               410  
ventus, et angusti rarescent claustra Pelori,  
laeva tibi tellus et longo laeva petantur  
aequora circuitu; dextrum fuge litus et undas.  
haec loca vi quondam et vasta convulsa ruina  
(tantum aevi longinqua valet mutare vetustas)                415  
dissiluisse ferunt, cum protinus utraque tellus  
una foret: venit medio vi pontus et undis  
Hesperium Siculo latus abscidit, arvaque et urbes  
litore diductas angusto interluit aestu.  
dextrum Scylla latus, laevum implacata Charybdis               420  
obsidet, atque imo barathri ter gurgite vastos  
sorbet in abruptum fluctus rursusque sub auras  
erigit alternos, et sidera verberat unda.  
at Scyllam caecis cohibet spelunca latebris  
ora exsertantem et navis in saxa trahentem.               425  
prima hominis facies et pulchro pectore virgo  
pube tenus, postrema immani corpore pistrix  
delphinum caudas utero commissa luporum.  
praestat Trinacrii metas lustrare Pachyni  
cessantem, longos et circumflectere cursus,               430  
quam semel informem vasto vidisse sub antro  
Scyllam et caeruleis canibus resonantia saxa.  
praeterea, si qua est Heleno prudentia vati,  
si qua fides, animum si veris implet Apollo,  
unum illud tibi, nate dea, proque omnibus unum               435  
praedicam et repetens iterumque iterumque monebo,  
Iunonis magnae primum prece numen adora,  
Iunoni cane vota libens dominamque potentem  
supplicibus supera donis: sic denique victor  
Trinacria finis Italos mittere relicta.               440  
huc ubi delatus Cumaeam accesseris urbem  
divinosque lacus et Averna sonantia silvis,  
insanam vatem aspicies, quae rupe sub ima  
fata canit foliisque notas et nomina mandat.  
quaecumque in foliis descripsit carmina virgo               445  
digerit in numerum atque antro seclusa relinquit:  
illa manent immota locis neque ab ordine cedunt.  
verum eadem, verso tenuis cum cardine ventus  
impulit et teneras turbavit ianua frondes,  
numquam deinde cavo volitantia prendere saxo               450  
nec revocare situs aut iungere carmina curat:  
inconsulti abeunt sedemque odere Sibyllae.  
hic tibi ne qua morae fuerint dispendia tanti,  
quamvis increpitent socii et vi cursus in altum  
vela vocet, possisque sinus implere secundos,               455  
quin adeas vatem precibusque oracula poscas  
ipsa canat vocemque volens atque ora resolvat.  
illa tibi Italiae populos venturaque bella  
et quo quemque modo fugiasque ferasque laborem  
expediet, cursusque dabit venerata secundos.               460  
haec sunt quae nostra liceat te voce moneri.  
vade age et ingentem factis fer ad aethera Troiam.'

Quae postquam vates sic ore effatus amico est,  
dona dehinc auro gravia ac secto elephanto  
imperat ad navis ferri, stipatque carinis               465  
ingens argentum Dodonaeosque lebetas,  
loricam consertam hamis auroque trilicem,  
et conum insignis galeae cristasque comantis,  
arma Neoptolemi. sunt et sua dona parenti.  
addit equos, additque duces,               470  
remigium supplet, socios simul instruit armis.

Interea classem velis aptare iubebat  
Anchises, fieret vento mora ne qua ferenti.  
quem Phoebi interpres multo compellat honore:  
'coniugio, Anchisa, Veneris dignate superbo,               475  
cura deum, bis Pergameis erepte ruinis,  
ecce tibi Ausoniae tellus: hanc arripe velis.  
et tamen hanc pelago praeterlabare necesse est:  
Ausoniae pars illa procul quam pandit Apollo.  
vade,' ait 'o felix nati pietate. quid ultra               480  
provehor et fando surgentis demoror Austros?'  
nec minus Andromache digressu maesta supremo  
fert picturatas auri subtemine vestis  
et Phrygiam Ascanio chlamydem (nec cedit honore)  
textilibusque onerat donis, ac talia fatur:               485  
'accipe et haec, manuum tibi quae monimenta mearum  
sint, puer, et longum Andromachae testentur amorem,  
coniugis Hectoreae. cape dona extrema tuorum,  
o mihi sola mei super Astyanactis imago.  
sic oculos, sic ille manus, sic ora ferebat;               490  
et nunc aequali tecum pubesceret aevo.'  
hos ego digrediens lacrimis adfabar obortis:  
'vivite felices, quibus est fortuna peracta  
iam sua: nos alia ex aliis in fata vocamur.  
vobis parta quies: nullum maris aequor arandum,               495  
arva neque Ausoniae semper cedentia retro  
quaerenda. effigiem Xanthi Troiamque videtis  
quam vestrae fecere manus, melioribus, opto,  
auspiciis, et quae fuerit minus obvia Grais.  
si quando Thybrim vicinaque Thybridis arva               500  
intraro gentique meae data moenia cernam,  
cognatas urbes olim populosque propinquos,  
Epiro Hesperiam (quibus idem Dardanus auctor  
atque idem casus), unam faciemus utramque  
Troiam animis: maneat nostros ea cura nepotes.'               505

Prouehimur pelago vicina Ceraunia iuxta,  
unde iter Italiam cursusque brevissimus undis.  
sol ruit interea et montes umbrantur opaci;  
sternimur optatae gremio telluris ad undam  
sortiti remos passimque in litore sicco               510  
corpora curamus, fessos sopor inrigat artus.  
necdum orbem medium Nox Horis acta subibat:  
haud segnis strato surgit Palinurus et omnis  
explorat ventos atque auribus aera captat;  
sidera cuncta notat tacito labentia caelo,               515  
Arcturum pluviasque Hyadas geminosque Triones,  
armatumque auro circumspicit Oriona.  
postquam cuncta videt caelo constare sereno,  
dat clarum e puppi signum; nos castra movemus  
temptamusque viam et velorum pandimus alas.               520

Iamque rubescebat stellis Aurora fugatis  
cum procul obscuros collis humilemque videmus  
Italiam. Italiam primus conclamat Achates,  
Italiam laeto socii clamore salutant.  
tum pater Anchises magnum cratera corona               525  
induit implevitque mero, divosque vocavit  
stans celsa in puppi:  
'di maris et terrae tempestatumque potentes,  
ferte viam vento facilem et spirate secundi.'  
crebrescunt optatae aurae portusque patescit               530  
iam propior, templumque apparet in arce Minervae;  
vela legunt socii et proras ad litora torquent.  
portus ab Euroo fluctu curvatus in arcum,  
obiectae salsa spumant aspergine cautes,  
ipse latet: gemino demittunt bracchia muro               535  
turriti scopuli refugitque ab litore templum.  
quattuor hic, primum omen, equos in gramine vidi  
tondentis campum late, candore nivali.  
et pater Anchises 'bellum, o terra hospita, portas:  
bello armantur equi, bellum haec armenta minantur.                540  
sed tamen idem olim curru succedere sueti  
quadripedes et frena iugo concordia ferre:  
spes et pacis' ait. tum numina sancta precamur  
Palladis armisonae, quae prima accepit ovantis,  
et capita ante aras Phrygio velamur amictu,               545  
praeceptisque Heleni, dederat quae maxima, rite  
Iunoni Argiuae iussos adolemus honores.

Haud mora, continuo perfectis ordine votis  
cornua velatarum obuertimus antemnarum,  
Graiugenumque domos suspectaque linquimus arva.               550  
hinc sinus Herculei (si vera est fama) Tarenti  
cernitur, attollit se diva Lacinia contra,  
Caulonisque arces et navifragum Scylaceum.  
tum procul e fluctu Trinacria cernitur Aetna,  
et gemitum ingentem pelagi pulsataque saxa               555  
audimus longe fractasque ad litora voces,  
exsultantque vada atque aestu miscentur harenae.  
et pater Anchises 'nimirum hic illa Charybdis:  
hos Helenus scopulos, haec saxa horrenda canebat.  
eripite, o socii, pariterque insurgite remis.'               560  
haud minus ac iussi faciunt, primusque rudentem  
contorsit laevas proram Palinurus ad undas;  
laevam cuncta cohors remis ventisque petivit.  
tollimur in caelum curvato gurgite, et idem  
subducta ad Manis imos desedimus unda.               565  
ter scopuli clamorem inter cava saxa dedere,  
ter spumam elisam et rorantia vidimus astra.  
interea fessos ventus cum sole reliquit,  
ignarique viae Cyclopum adlabimur oris.

Portus ab accessu ventorum immotus et ingens               570  
ipse: sed horrificis iuxta tonat Aetna ruinis,  
interdumque atram prorumpit ad aethera nubem  
turbine fumantem piceo et candente favilla,  
attollitque globos flammarum et sidera lambit;  
interdum scopulos avulsaque viscera montis               575  
erigit eructans, liquefactaque saxa sub auras  
cum gemitu glomerat fundoque exaestuat imo.  
fama est Enceladi semustum fulmine corpus  
urgeri mole hac, ingentemque insuper Aetnam  
impositam ruptis flammam exspirare caminis,               580  
et fessum quotiens mutet latus, intremere omnem  
murmure Trinacriam et caelum subtexere fumo.  
noctem illam tecti silvis immania monstra  
perferimus, nec quae sonitum det causa videmus.  
nam neque erant astrorum ignes nec lucidus aethra               585  
siderea polus, obscuro sed nubila caelo,  
et lunam in nimbo nox intempesta tenebat.

Postera iamque dies primo surgebat Eoo  
umentemque Aurora polo dimoverat umbram,  
cum subito e silvis macie confecta suprema               590  
ignoti nova forma viri miserandaque cultu  
procedit supplexque manus ad litora tendit.  
respicimus. dira inluvies immissaque barba,  
consertum tegimen spinis: at cetera Graius,  
et quondam patriis ad Troiam missus in armis.               595  
isque ubi Dardanios habitus et Troia vidit  
arma procul, paulum aspectu conterritus haesit  
continuitque gradum; mox sese ad litora praeceps  
cum fletu precibusque tulit: 'per sidera testor,  
per superos atque hoc caeli spirabile lumen,               600  
tollite me, Teucri. quascumque abducite terras:  
hoc sat erit. scio me Danais e classibus unum  
et bello Iliacos fateor petiisse penatis.  
pro quo, si sceleris tanta est iniuria nostri,  
spargite me in fluctus vastoque immergite ponto;               605  
si pereo, hominum manibus periisse iuvabit.'  
dixerat et genua amplexus genibusque volutans  
haerebat. qui sit fari, quo sanguine cretus,  
hortamur, quae deinde agitet fortuna fateri.  
ipse pater dextram Anchises haud multa moratus               610  
dat iuveni atque animum praesenti pignore firmat.  
ille haec deposita tandem formidine fatur:  
'sum patria ex Ithaca, comes infelicis Ulixi,  
nomine Achaemenides, Troiam genitore Adamasto  
paupere (mansissetque utinam fortuna!) profectus.               615  
hic me, dum trepidi crudelia limina linquunt,  
immemores socii vasto Cyclopis in antro  
deseruere. domus sanie dapibusque cruentis,  
intus opaca, ingens. ipse arduus, altaque pulsat  
sidera (di talem terris avertite pestem!)               620  
nec visu facilis nec dictu adfabilis ulli;  
visceribus miserorum et sanguine vescitur atro.  
vidi egomet duo de numero cum corpora nostro  
prensa manu magna medio resupinus in antro  
frangeret ad saxum, sanieque aspersa natarent               625  
limina; vidi atro cum membra fluentia tabo  
manderet et tepidi tremerent sub dentibus artus—  
haud impune quidem, nec talia passus Ulixes  
oblitusue sui est Ithacus discrimine tanto.  
nam simul expletus dapibus vinoque sepultus               630  
cervicem inflexam posuit, iacuitque per antrum  
immensus saniem eructans et frusta cruento  
per somnum commixta mero, nos magna precati  
numina sortitique vices una undique circum  
fundimur, et telo lumen terebramus acuto               635  
ingens quod torva solum sub fronte latebat,  
Argolici clipei aut Phoebeae lampadis instar,  
et tandem laeti sociorum ulciscimur umbras.  
sed fugite, o miseri, fugite atque ab litore funem  
rumpite.                                                            640  
nam qualis quantusque cavo Polyphemus in antro  
lanigeras claudit pecudes atque ubera pressat,  
centum alii curva haec habitant ad litora vulgo  
infandi Cyclopes et altis montibus errant.  
tertia iam lunae se cornua lumine complent               645  
cum vitam in silvis inter deserta ferarum  
lustra domosque traho vastosque ab rupe Cyclopas  
prospicio sonitumque pedum vocemque tremesco.  
victum infelicem, bacas lapidosaque corna,  
dant rami, et vulsis pascunt radicibus herbae.               650  
omnia conlustrans hanc primum ad litora classem  
conspexi venientem. huic me, quaecumque fuisset,  
addixi: satis est gentem effugisse nefandam.  
vos animam hanc potius quocumque absumite leto.'

Vix ea fatus erat summo cum monte videmus               655  
ipsum inter pecudes vasta se mole moventem  
pastorem Polyphemum et litora nota petentem,  
monstrum horrendum, informe, ingens, cui lumen ademptum.  
trunca manum pinus regit et vestigia firmat;  
lanigerae comitantur oves; ea sola voluptas               660  
solamenque mali.  
postquam altos tetigit fluctus et ad aequora venit,  
luminis effossi fluidum lavit inde cruorem  
dentibus infrendens gemitu, graditurque per aequor  
iam medium, necdum fluctus latera ardua tinxit.                665  
nos procul inde fugam trepidi celerare recepto  
supplice sic merito tacitique incidere funem,  
vertimus et proni certantibus aequora remis.  
sensit, et ad sonitum vocis vestigia torsit.  
verum ubi nulla datur dextra adfectare potestas               670  
nec potis Ionios fluctus aequare sequendo,  
clamorem immensum tollit, quo pontus et omnes  
contremuere undae, penitusque exterrita tellus  
Italiae curvisque immugiit Aetna cavernis.  
at genus e silvis Cyclopum et montibus altis               675  
excitum ruit ad portus et litora complent.  
cernimus astantis nequiquam lumine torvo  
Aetnaeos fratres caelo capita alta ferentis,  
concilium horrendum: quales cum vertice celso  
aeriae quercus aut coniferae cyparissi               680  
constiterunt, silva alta Iovis lucusve Dianae.  
praecipitis metus acer agit quocumque rudentis  
excutere et ventis intendere vela secundis.  
contra iussa monent Heleni, Scyllamque Charybdinque  
inter, utrimque viam leti discrimine parvo,               685  
ni teneam cursus: certum est dare lintea retro.  
ecce autem Boreas angusta ab sede Pelori  
missus adest: vivo praetervehor ostia saxo  
Pantagiae Megarosque sinus Thapsumque iacentem.  
talia monstrabat relegens errata retrorsus               690  
litora Achaemenides, comes infelicis Ulixi.

Sicanio praetenta sinu iacet insula contra  
Plemyrium undosum; nomen dixere priores  
Ortygiam. Alpheum fama est huc Elidis amnem  
occultas egisse vias subter mare, qui nunc               695  
ore, Arethusa, tuo Siculis confunditur undis.  
iussi numina magna loci veneramur, et inde  
exsupero praepingue solum stagnantis Helori.  
hinc altas cautes proiectaque saxa Pachyni  
radimus, et fatis numquam concessa moveri               700  
apparet Camerina procul campique Geloi,  
immanisque Gela fluvii cognomine dicta.  
arduus inde Acragas ostentat maxima longe  
moenia, magnanimum quondam generator equorum;  
teque datis linquo ventis, palmosa Selinus,               705  
et vada dura lego saxis Lilybeia caecis.  
hinc Drepani me portus et inlaetabilis ora  
accipit. hic pelagi tot tempestatibus actus  
heu, genitorem, omnis curae casusque levamen,  
amitto Anchisen. hic me, pater optime, fessum               710  
deseris, heu, tantis nequiquam erepte periclis!  
nec vates Helenus, cum multa horrenda moneret,  
hos mihi praedixit luctus, non dira Celaeno.  
hic labor extremus, longarum haec meta viarum,  
hinc me digressum vestris deus appulit oris.               715

Sic pater Aeneas intentis omnibus unus  
fata renarrabat divum cursusque docebat.  
conticuit tandem factoque hic fine quievit.